Ma Barker

**Kate Barker** (gebore **Arizona Donnie Clark**; 8 Oktober 1873 - 16 Januarie 1935), beter bekend as **Ma Barker**, was die ma van verskeie Amerikaanse misdadigers van die Barker-Karpis-bende tydens die "openbare vyand"-tydperk toe die dade van misdadige bendes in die Middeweste van Amerika die volk en pers se verbeelding aangegryp het. Sy het tydens haar seuns se misdaadloopbane saam met hulle gereis.

Barker het die reputasie van 'n roekelose misdaadmatriarg gekry wat haar seuns se misdade beheer en georganiseer het. J. Edgar Hoover het haar beskryf as "die wreedste, gevaarlikste en vindingrykste misdaadbrein van die laaste dekade". Sy is in rolprente, liedjies en letterkunde uitgebeeld as 'n monsteragtige ma. Dié wat haar geken het, het egter daarop aangedring dat sy geen rol in misdaad gespeel het nie en dat Hoover sulke beskuldigings geskep het as verskoning daarvoor dat die FBI haar in 1935 doodgeskiet het. In huidige verslae word saamgestem dat Kate Barker se rol in haar seuns se misdade valslik deur die media geskep is om die verkope van koerante en ander media op te stoot.

## Gesinslewe
Barker is as Arizona Donnie Clark in Ash Grove, Missouri, gebore. Haar gesin het haar "Arrie" genoem. In 1892 is sy met George Barker getroud en die egpaar het vier seuns gehad: Herman (1893-1927), Lloyd (1897-1949), Arthur (1899-1939) en Fred (1901-1935). George Barker het teen lae salarisse op verskeie plekke gewerk. Volgens 'n FBI-dokument het die Barkers geen aandag aan hulle seuns se opvoeding gegee nie en was hulle almal "min of meer ongeletterd".

thumb|links|150px|'n Polisiefoto van Herman Barker.
Barker se seuns het van 1910 af al misdade gepleeg, toe Herman in hegtenis geneem is vir 'n rooftog op die snelweg nadat hy met die motor waarin hy gevlug het oor 'n kind gery het. Oor die volgende paar jaar was Herman en sy broers herhaaldelik betrokke by misdade van toenemende ernstigheid, insluitende rooftogte en moord. Hulle is deur die Central Park-bende aan groot misdaad bekend gestel. Herman is op 29 Augustus 1927 in Kansas dood ná 'n rooftog en konfrontasie met die polisie waarin een polisieman dood is. Hy het die man van naby in die mond geskiet. Hy het selfmoord gepleeg om vervolging vry te spring nadat hy daarna ernstig in 'n motorongeluk beseer is. In 1928 was Lloyd, Doc en Fred Barker al drie in verskillende tronke.

George het volgens rekords laas in 1928 saam met sy vrou gewoon. Verskeie redes word genoem dat hy Ma verlaat het: Sy het hom uitgeskop, die lewe saam met haar het onuithoudbaar geword of hy het hom onttrek ná die dood van Herman en in hegtenisneming van sy ander seuns. Die FBI het beweer hy het Ma verlaat omdat sy "los geraak het in haar morele lewe" en "verskeie afsprake met ander mans gehad het".

Van 1928 tot 1930 het Ma in armoede in 'n "vuil gehug" gebly sonder 'n man of 'n werk, terwyl al haar seuns in die tronk was. Dit kan die rede wees dat sy "los" geraak het met plaaslike mans, soos die FBI beweer het. Hierna het bendelede gewoonlik na haar verwys as "Kate".

## Saint Paul en Wisconsin
Arthur is in 1932 uit die tronk vrygelaat en het by Fred en Karpis aangesluit. Saam met hulle was daar verskillende ander bendelede. Hulle is na Saint Paul, Minnesota, destyds 'n toevlugsoord vir misdadigers.

Ma se vriend, Arthur Dunlop, het na bewering 'n los mond gehad wanneer hy dronk was en die bende het hom nie vertrou nie; Karpis het hom beskryf as 'n "pyn in die gat". By een skuilplek het die seun van die eienares hulle herken op foto's in *True Detective* en hy het die polisie verwittig. Brown het hulle egter ingelig en hulle het ontsnap. Die bende het blykbaar gedink dit was Dunlop se los mond wat hulle verraai het en hulle het hom vermoor terwyl hulle gereis het. Sy naakte lyk is naby Webster, Wisconsin, ontdek met 'n skietwond aan die kop.

## Dood
[thumb|220px|links|Ma en Fred Barker is in die slaapkamer links bo van van dié huis in [Florida doodgeskiet.]]

FBI-agente het die skuilplek van Barker en haar seun Fred in Florida ontdek nadat Arthur op 8 Januarie 1935 in Chicago in hegtenis geneem is. Hulle het die huis onder die van "Blackburn" gehuur en gesê hulle is 'n ma en seun wat op die platteland vakansie wil hou.

Agente het die huis op die oggend van 16 Januarie 1935 omsingel. Die FBI het nie geweet Karpis en die ander bendelede is drie dae tevore daar weg en dat net ma en Fred in die huis was nie. Hulle is beveel om oor te gee, maar Fred het op hulle begin skiet. Hy en sy ma is gedood ná 'n skietery van vier uur. Baie plaaslike mense, selfs piekniekgangers, het na bewering na die skietery kom kyk. 

Albei lyke is in dieselfde slaapkamer aan die voorkant van die huis gevind. Fred s'n was vol skietwonde, maar Ma het blykbaar net een skietwond gehad. Karpis het beweer die storie is aangevuur deur J. Edgar Hoover en die FBI, wat hy help stig het, om die feit te regverdig dat die FBI 'n ou vrou doodgeskiet het. Ná haar dood het Hoover beweer Ma was "die wreedste, gevaarlikste en vindingrykste misdaadbrein van die laaste dekade". Hy het gesê:Die belaglikste storie in die annale van misdaad is dat Ma Barker die meesterbrein agter die Karpis-Barker-bende was … Sy was nie 'n leier van misdadigers of self 'n misdadiger nie. Daar is nie 'n enkele polisiefoto of stel vingerafdrukke van haar geneem terwyl sy nog gelewe het nie… sy het geweet ons is misdadigers, maar haar deelname aan ons loopbane was tot een funksie beperk: Wanneer ons saamgereis het, het ons dit gedoen as 'n ma en haar seuns. Wat kon onskuldiger lyk?

## Verwysings
## Skakels